S-142/2011

Mál þetta höfðaði lögreglustjórinn á Akranesi með ákæru 31. maí 2011 á hendur ákærðu, M-kvk-þgf K-kvk-þgf J-kvk-þgf, kt. …, Hvammabraut 10 í Hafnarfirði. Málið var dómtekið 2. september 2011.

Í ákæru er ákærðu gefin að sök fjárdráttur, með því „að hafa aðfaranótt mánudagsins 30. ágúst 2010 í verslun Samkaupa Strax, Vesturbraut 10, Dalabyggð, sem verslunarstjóri, dregið sér peninga úr peningaskáp verslunarinnar, samtals kr. 884.914 og 6 bandaríska dollara, sem hér greinir:

Sjóður vegna innkomu 27. ágúst 2010 kr. 291.080.

Sjóður vegna innkomu 28. og 29. ágúst 2010 kr. 540.834.

Skiptimynnt fyrir búðarkassa kr. 53.000.

Dollarar $ 6.

Telst þetta varða við 1. mgr. 247. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.

Einkaréttarkrafa:

Af hálfu Samkaupa hf., kt. …, er krafist að ákærða verði dæmd til að greiða félaginu kr. 884.914, auk vaxta samkvæmt 8. gr. vaxtalaga nr. 38/2001 frá 30 ágúst til 30. september 2010, en síðan dráttarvaxta samkvæmt III. kafla vaxtalaga frá þeim degi til 6. apríl 2011, en af kr. 526.237 frá þeim degi til greiðsludags. Þá er krafist málskostnaðar í málinu að mati dómsins. Vísað er til kröfugerðar, dags. 15. desember 2010, en frá því hefur lögreglan afhent kröfuhafa kr. 358.677 sem var fé sem haldlagt var hjá sakborningi og er skaðabótakrafa því lækkuð sem nemur þeirri fjárhæð, auk þess sem fallið er frá kröfu um að haldlagt fé verði varið til greiðslu skaðabóta kröfuhafa til handa.“

Ákærða hefur afdráttarlaust játað að hafa framið það brot sem henni er gefið að sök í ákæru og játning hennar studd sakargögnum. Eru því efni til að leggja dóm á málið samkvæmt 164. gr. laga um meðferð sakamála, nr. 88/2008. Samkvæmt þessu verður ákærða á grundvelli skýlausrar játningar sakfelld fyrir brotið sem réttilega er heimfært til refsilaga í ákæru.

Ákærða er með hreint sakavottorð og hefur greiðlega gengist við broti sínu. Að þessu gættu þykir refsing ákærðu hæfilega ákveðin fangelsi í 60 daga, en rétt þykir að fresta fullnustu refsingarinnar og falli hún niður að tveimur árum liðnum frá uppkvaðningu dómsins haldi ákærða almennt skilorð samkvæmt 57. gr. almennra hegningarlaga, með síðari breytingum.

Í samræmi við samþykki ákærðu verður hún dæmd til að greiða brotaþola skaðabætur eins og sú krafa er sett fram, en krafan er studd viðhlítandi gögnum. Verða dráttarvextir reiknaðir frá 4. nóvember 2010, en þá var mánuður liðinn frá því ákærða var kynnt krafan, sbr. 9. gr. laga um vexti og verðtryggingu, nr. 38/2001. Þá verður ákærðu gert að greiða brotaþola málskostnað sem þykir hæfilega ákveðinn svo sem greinir í dómsorði

Ekki hefur fallið til annar sakarkostnaður vegna rannsóknar og meðferðar málsins en málsvarnarlaun skipaðs verjanda ákærðu. Með vísan til 1. mgr. 218. gr. laga nr. 88/2008, verður ákærðu gert að greiða málsvarnarlaunin, sem þykja hæfilega ákveðin að meðtöldum virðisaukaskatti, svo sem greinir í dómsorði.

B-kk-nf B-kk-nf, héraðsdómari, kveður upp dóm þennan.

D Ó M S O R Ð:

Ákærða, M-kvk-nf K-kvk-nf J-kvk-nf, sæti fangelsi í 60 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærða almennt skilorð samkvæmt 57. gr. almennra hegningarlaga.

Ákærða greiði Samkaup hf., 526.237 krónur með vöxtum samkvæmt 1. mgr. 8. gr. laga um vexti og verðtryggingu, nr. 88/2008, af 884.914 krónum frá 30. ágúst 2010 til 4. október sama ár, en dráttarvöxtum samkvæmt 1. mgr. 6. gr. sömu laga af sömu fjárhæð frá þeim degi til 6. apríl 2011, en af höfuðstól frá þeim degi til greiðsludags. Jafnframt greiði ákærða Samkaup hf. 150.000 krónur í málskostnað.

Ákærða greiði málsvarnarlaun skipaðs verjanda síns, G-kvk-ef S-kvk-ef A-kvk-ef, hæstaréttarlögmanns, 150.600 krónur.

B-kk-nf B-kk-nf